Йенс Герлах
Любима, светът е прекрасен

Превод от немски: Венцеслав Константинов, —

chitanka.info

Винаги когато с теб се любим скрито,

искаме да зърнем през стените

как далеч дърво и облак се преплитат,

щом полъхне вятър над горите.

Милиони влюбени върху Земята

като нас за щастие жадуват,

не пропускат даже и минута

в светъл унес да не се целуват.

Любима, светът е прекрасен!

Но сенки ужасни

още се мятат

навред по Земята:

сърца похабени,

гладуващи майки,

от скръб угнетени,

гаменски шайки,

бомби, вдовици,

фугасна зараза,

мъртви войници,

омраза, омраза…

Любима, не искам, дордето съм жив,

да бъда едничък щастлив!

Винаги когато с обич се притиснем,

ще поглеждаме и през стените:

любовта желае бъдното да смислим,

та звездите мирно да прелитат

да не бъдат в мрака искри от пожари —

смърт за всяка радост краткотрайна.

Като нас когото обич пари,

мисли само за любов безкрайна…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.